Kommissionens forordning (EF) nr. 2195/2001
af 12. november 2001
om tilladelse til overførsel mellem de kvantitative lofter for tekstilvarer og beklædningsgenstande med oprindelse i Folkerepublikken Kina
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3030/93 af 12. oktober 1993 om den fælles importordning for visse tekstilvarer fra tredjelande(1), senest ændret ved Kommissionens forordning (EF) nr. 1809/2001(2), særlig artikel 7, og
ud fra følgende betragtninger:
(1) Ifølge artikel 5 i aftalen mellem Det Europæiske Fællesskab og Folkerepublikken Kina om handel med tekstilvarer, paraferet den 9. december 1988 og godkendt ved Rådets afgørelse 90/647/EØF(3), senest ændret og udvidet ved en aftale i form af brevveksling paraferet den 19. maj 2000 og godkendt ved afgørelse 2000/787/EF(4), og artikel 8 i aftalen mellem Det Europæiske Fællesskab og Folkerepublikken Kina om handel med tekstilvarer, der ikke er omfattet af den bilaterale MFA-aftale, paraferet den 19. januar 1995 og godkendt ved Rådets afgørelse 95/155/EF(5), senest ændret ved en aftale i form af brevveksling paraferet den 19. maj 2000 og godkendt ved afgørelse 2000/787/EF, kan der foretages overførsler mellem kontingentår.
(2) Folkerepublikken Kina indgav den 18. juli 2001 en anmodning om overførsler mellem kontingentår for yderligere fleksibilitet og helt specielt om en fremførsel af mængder fra de kvantitative lofter for 2000 til 2001.
(3) De af Folkerepublikken Kina ønskede overførsler falder inden for rammerne af de fleksibilitetsbestemmelser, der er omhandlet i artikel 5 i aftalen mellem Fællesskabet og Folkerepublikken Kina om handel med tekstilvarer, paraferet den 9. december 1988, og fastsat i bilag VIII til forordning (EØF) nr. 3030/93.
(4) Anmodningen bør derfor imødekommes i det omfang der er mængder til rådighed.
(5) Det er ønskeligt, at denne forordning træder i kraft dagen efter offentliggørelsen, så erhvervsdrivende kan drage fordel af den så hurtigt som muligt.
(6) Foranstaltningerne i denne forordning er i overensstemmelse med udtalelsen fra Tekstiludvalget -
UDSTEDT FØLGENDE FORORDNING:
Artikel 1
Overførsler mellem de kvantitative lofter for tekstilvarer med oprindelse i Folkerepublikken Kina, der er fastsat ved aftalen mellem EF og Folkerepublikken Kina, tillades for kontingentåret 2001 som nærmere fastsat i bilaget til denne forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. november 2001.